Vermoorde leraar se man dae later steeds soekWerner en Liezel de Jager. (Foto: Facebook) Die polisie verwag steeds om ’n deurbraak te maak in die moord op die vermoorde leraar Liezel de Jager én die verdwyning van haar man, Werner. “Die polisie is steeds op soek na die vermiste persoon. Die moordsaak word ook steeds ondersoek,” het kol. Thembeka Mbele, woordvoerder van die polisie, gesê en bygevoeg dat die polisie meer inligting sal bekend maak sodra daar enige verwikkelinge in die sake is. Werner is Sondag as vermis by die Brighton Beach-polisiestasie in Durban aangemeld. Werner se skoonpa, Henk van Zyl, het hom na bewering Saterdag omstreeks 10:00 vir die laaste keer gesien voordat hy die volgende dag as vermis aangemeld is. Sy verdwyning volg byna twee weke nadat sy vrou onder raaiselagtige omstandighede vermoor is. Liezel is die oggend van 13 Oktober met wurgmerke aan haar nek dood by die NG Kerk Suidkus in Amanzimtoti se pastorie gevind nadat sy saam met ŉ groep mense gaan draf het. Geen van Liezel se besittings is tydens die moord geneem nie en haar selfoon en sleutel is onder meer langs haar liggaam aangetref. Vriende en familie het ’n week gelede tydens ’n gedenkdiens afskeid van Liezel geneem. Werner het nie self tydens die gedenkdiens gepraat nie, maar ’n huldeblyk is namens hom en die egpaar se twee dogtertjies in die kerk voorgelees.